《姚永言自维扬至过访》
明代·郭之奇

为客羁怀远，遭春幽兴长。飘泊盈千绪，流洄叹一方。

我友东南俊，逸气表维扬。相思能命驾，就我春江航。

舟楫寒温外，茶酒出篇章。手中白缟带，腰下锦奚囊。

双眸含碧水，数语摇轻霜。是时杨柳岸，停午动烟光。

岂惟七分读，能流百丈芒。忆共冰天署，生刍束芸香。

词英兼宿辈，同时避雁行。君才真杰立，我意日徬徨。

相携视冥漠，举世尽茫茫。离群忽三载，膺背永相将。

不意金陵水，遥分白玉堂。高谈竟晨夕，薰然耳目张。

独念蓬飞子，每疑素业忘。非缘今日会，此游空自忙。

相逢姑劝志，焉敢问行藏。明朝重执手，前期或细商。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。